ครม. เห็นชอบเสนอแหล่งมรดกทางวัฒนธรรมพื้นที่แหล่งอนุรักษ์ทะเลอันดามัน เข้าสู่บัญชีรายชื่อเบื้องต้นเพื่อขึ้นทะเบียนเป็นแหล่งมรดกโลก
นางสาวไตรศุลี ไตรสรณกุล รองโฆษกประจำสำนักนายกรัฐมนตรี แถลงผลประชุมคณะรัฐมนตรีว่า ที่ประชุมเห็นชอบให้เสนอแหล่งมรดกทางวัฒนธรรมพื้นที่แหล่งอนุรักษ์ทะเลอันดามัน เข้าสู่บัญชีรายชื่อเบื้องต้นเพื่อขึ้นทะเบียนเป็นแหล่งมรดกโลก ประกอบด้วย 6 พื้นที่อุทยาน และ 1 พื้นที่ป่าชายเลน ครอบคลุม 3 จังหวัด ได้แก่ ระนอง พังงา และภูเก็ต พื้นที่รวม 2,908 ตารางกิโลเมตร แบ่งลักษณะตามระบบนิเวศ ได้แก่ เป็นป่าชายเลนและกลุ่มเกาะชายฝั่งในพื้นที่จังหวัดระนอง ประกอบด้วย อุทยานแห่งชาติหมู่เกาะระนอง อุทยานแห่งชาติแหลมสน ป่าชายเลนจังหวัดระนอง  หมู่เกาะทะเลลึกในพื้นที่จังหวัดพังงา ประกอบด้วย อุทยานแห่งชาติหมู่เกาสุรินทร์ หมู่เกาะสิมิลัน และเป็นชายหาดและป่าสันทรายชายฝั่ง ประกอบด้วย อุทยานแห่งชาติเขาลำปี หาดท้ายเหมืองจังหวัดพังงา อุทยานแห่งชาติสิรินาถ จังหวัดภูเก็ต ขั้นตอนต่อไป ไทยจะจัดเอกสารบัญชีรายชื่อให้ศูนย์มรดกโลก ภายในวันที่ 15 เมษายน 2565 จะเสนอต่อคณะกรรมการมรดกโลกในการประชุมครั้งที่ 45 และสามารถจัดส่งเอกสารนำเสนอขึ้นทะเบียนเป็นมรดกโลกตั้งแต่ปี 2566 สำหรับพื้นที่แหล่งอนุรักษ์ทะเลอันดามัน เป็นพื้นที่ธรรมชาติ ที่มีความสวยงาม โดดเด่นมีความหลากหลายทางระบบนิเวศ เป็นแหล่งอนุรักษ์พืชพันธุ์และพันธุ์สัตว์ที่มีความสำคัญ ตรงตามหลักเกณฑ์ที่สามารถขอขึ้นทะเบียนได้